Weekendens meldinger om tilgangen af Thomas Dalgaard til Vendsyssel FF talte sandt. Parterne har underskrevet en kontrakt på et enkelt år og Thomas Dalgaard træner allerede med på anlæget i Hjørring mandag eftermiddag. Den 32-årige Dalgaard skifter til Vendsyssel fra SønderjyskE hvor angriberen har fået sin kontrakt ophævet. I sidste sæson blev det til fem mål i 21 kampe hvor Dalgaard var i den lyseblå trøje, men i denne sæson har han endnu ikke fået spilletid. – Thomas har brug for spilletid, og denne beslutning giver mening for begge parter. Jeg vil gerne takke Thomas for indsatsen i lyseblåt, og jeg ønsker ham al mulig held og lykke fremover, siger sportschef Hans Jørgen Haysen til SønderjyskEs hjemmeside. Thomas Dalgaard huskes især for sin tid i Viborg FF hvor han med 27 mål på en sæson var meget medvirkende til at sikre Viborg oprykning til Superligaen. I sin første Superliga-sæson endte Dalgaard som topscorer med 18 mål. - Thomas Dalgaard er en super rutineret angriber, der altid er garanti for mål. Han har flere gange vist at være en født målscorer. Vi har jagtet ham i mange sæsoner, så det bliver fantastisk at se ham i klubben. Han kommer med en rutine til vores unge, talentfulde hold, hvor han vil passe perfekt ind i systemet, udtaler sportschef i Vendsyssel FF Jacob Krüger til klubbens hjemmeside.

Opsummering:
Vendsyssel FF henter den tidligere Superliga-topscorer Thomas Dalgaard til klubben på en etårig kontrakt.